Inkivääri

Inkivääri eli mausteinkivääri ("Zingiber officinale") on yksisirkkainen ruohovartinen kasvi, joka on kotoisin Aasiasta. Sitä on viljelty jo muinaisista ajoista lähtien ja nykyään sitä käytetään lähinnä mausteeksi. Kasvi kuuluu inkiväärikasvien heimoon, johon kuuluu myös muita tunnettuja maustekasveja kuten kardemumma ja maustekurkuma.
Inkiväärillä ruuanlaitossa tarkoitetaan yleensä kasvin maavartta, jota usein nimitetään virheellisesti juureksi. 
Lajikuvaus.
Inkivääri on monivuotinen, 60–150 cm korkea ruoho. Varsi ja lehdet ovat täysin vihreitä. Varressa on pystyjä raitoja, ja se on aavistuksen vaaleampi kuin lehdet. Kasvin lehdet ovat suikeita ja lehtisuonet lehden suuntaiset. Lehdet asettuvat varteen vuoroittain. Jos inkiväärin maanpäällistä osaa katkaisee, lähtee haavasta mieto inkiväärin tuoksu eli hento sitrusmainen aromi.
Inkiväärillä yleensä tarkoitetaan kasvin maavartta, jota myös nimitetään virheellisesti juureksi. Maavarsi on sisältä kuituinen ja voimakkaan keltainen, ja siihen muodostuu ohut vaalean kellanruskea kuori. Maavarteen muodostuu silmuja, joista kasvaa maanpäällinen ilmavarsi ja juuret.
Ruohon kukinto nousee suoraan juurakosta, ja kasvaa omana vartena jossa ei ole lehtiä. Kukinto muistuttaa hieman käpyä. Keltapunaiset kaksikotiset kukat muodostuvat "kävyn" suomujen väliin.
Historia.
Jo Dioskurideen ja Plinius vanhemman teksteissä mainitaan inkivääri, jonka uskotaan tulleen roomalaisten mukana Eurooppaan. On väitetty, että pyramidien rakentajat söivät makeita inkivääristä tehtyjä kakkuja. Myöhemmin, noin 2400 eaa. eräs kreikkalainen Rodoksella asuva leipuri keksi tehdä pikkuleivän, jonka maustoi inkiväärillä. Se lienee ollut ensimmäinen inkiväärileipä (gingerbread eli piparkakku). Vielä 1300-luvulla inkivääri oli pippurin ohella tavallisin mauste Euroopassa.
Nimi "inkivääri" on tullut suomeen joko varhaisuusruotsin sanasta "ingefähr" tai muinaisruotsin muodosta "ingefär(a)". Ruotsiin sana on tullut keskialasaksan kautta latinan sanasta "gingiber", joka on lainaa kreikan sanasta "zingίberis".
Käyttö.
Mausteena.
Inkivääristä käytetään mausteeksi kasvin maavartta, joko tuoreena tai kuivattuna jauheena. Jauhe on väkevä ja vaaleankeltainen mauste, joka on peräisin Kaukoidästä, mistä se on levinnyt liki koko maailmaan. Sen nimi tulee sanskritin kielestä. Kasvupaikoillaan tropiikissa sitä käytetään tuoreena tai hillottuna, mutta Euroopassa useammin kuivattuna ja jauhettuna. Kuiva ja tuore inkivääri maistuvat koko lailla erilaiselta. Siksi, jos reseptissä on mainittu toinen, sitä ei ole syytä korvata toisella.
Euroopassa, varsinkin Englannissa ja Saksassa, inkivääriä käytetään hedelmäruokien kuten kurpitsasäilykkeiden ja leivonnaisten, etenkin keksien ja pikkuleipien sekä juomien kuten ginger ale maustamiseen. Skandinaviassa se kuuluu jouluruokiin kuten piparkakkuihin ja glögiin. Ruotsalainen klassikkojäätelöannos "Aurorakällarens glass" sisältää punssikastiketta ja hillottua inkivääriä. Viilin päälle siroteltuna inkiväärijauhetta käytetään usein yhdessä sokerin kanssa.
Japanissa syödään mietoon mausteliemeen säilöttyjä inkiväärilastuja (kutsutaan nimellä "gari") mm. sushin lisukkeena. Sokeriin säilötty tai tuore inkivääri on yleinen kiinalaisessa keittiössä, ja intialainen ja thai-keittiö käyttävät paljon inkivääriä maustesekoituksissaan. Thaikeittiö käyttää inkiväärin lisäksi toista saman heimon lajia, galangaa ("Alpinia galanga"), josta käytetään joskus myös nimeä "thaimaalainen inkivääri".
Luontaislääkkeenä.
Inkivääriä käytetään myös luontaislääkinnässä. Inkivääriteellä hoidetaan niin vilustumista kuin vatsavaivojakin. Yksi syy tähän lienee se, että inkiväärin nauttiminen lisää syljen eritystä, mikä taas helpottaa nielemistä. Sitä on käytetty myös pahoinvoinnin estämiseen niin merimatkojen kuin raskaudenkin aikana. Inkiväärillä voi hoitaa myös ummetusta. Inkivääripohjaisia ravintolisiä ei suositella raskauden tai imetyksen aikana. 
Inkivääriuutteita käytetään myös reumaattisten sairauksien yhteydessä kipua lievittämään ja edistämään nivelten notkeutta.
Inkiväärin vaikuttavat aineosat ja vaikutukset.
Inkivääri sisältää keskimäärin 1–3 % eteeristä öljyä ja karvasaineista, 6–8 % lipidejä. Eteerinen öljy sisältää pääkomponentteina zingibereeniä (C15H24) (n. 30 %) ja bisaboleenia (C15H24). Hartsi sisältää karvasaineita, joita kutsutaan gingeroleiksi (6-gingeroli, C17H26O4), sekä näiden dehydraatio- ja hajoamistuotteita, shogaoleja (6-shogaoli, C17H24O3), ja zingeronia (C11H14O3).
Inkiväärin sisältämät karvasaineet kiihdyttävät ruuansulatusnesteiden eritystä, ja siksi inkivääriä käytetään lisäämään ruokahalua ja edistämään ruuansulatusta.
Jauhettu inkivääri (940–2 000 mg) estää matkapahoinvointia yhtä hyvin kuin 100 mg difenhydramiinia, kun se otetaan noin 25 minuuttia ennen matkaa. Inkiväärin vaikutus ei kohdistu lääkkeiden tavoin keskushermostoon, vaan suoraan vatsan eritystoimintaan.
Kasvatus.
Määrällisesti suurin inkiväärintuottajamaa on Intia, mutta parhaina pidetyt laadut tulevat Jamaikalta.
Suomessa.
Inkivääri menestyy suojaisassa paikassa puutarhassa tai parvekkeella myös eteläisessä Suomessa. Inkiväärin maavarsi istutetaan sisällä kylvömultaan siten että se juuri peittyy. Kasvatusapaikka on valoisa ja lämmin – esimerkiksi patterin päällä ikkunalaudalla. Istutusruukun on hyvä olla vähintään 20 cm korkea sekä 20 cm leveä, ja rei'itetty. Ruukku on hyvä asettaa syvään vatiin, jolloin sitä on helppo kastella reilusti. Mullan tulee kuitenkin antaa kuivahtaa kastelukertojen välillä, sillä mukulat mätänevät helposti. Lehdet ilmaantuvat pintaan 2–8 viikossa.
Taimet siirretään parvekkeelle tai suojaisaan puutarhaan, kun yöhallat ovat ohitse. Inkivääri on tropiikin aluskasvi eli se piitää kosteasta mutta ei suorasta paahteesta. Kesä-heinäkuussa kasvun ollessa kiivaimmillaan lannoitetaan 3–4 kertaa pintamultaan kompostoidulla lannalla. Mukulasato korjataan syksyllä ennen pakkasten tuloa. Mukulat säilytetään jääkaapissa. Parhaimmillaan inkivääri kukkii näyttävästi.
Elintarvikkeena myytävää mausteinkivääriä (Zingiber officinale) ei suositella ulkokasvatukseen kasvitauti- ja tuholaisriskin vuoksi. Ulkoviljelyyn suositellaan viljeltäväksi tarkoitettua maavarren kappaletta, jota on keväisin myynnissä puutarhaliikkeissä. Tilaaminen EU:n ulkopuolelta vaatii kasvinterveystodistuksen.